ΣΧΕΔΙΟ ΔΙΟΡΘΩΤΙΚΟΥ ΠΡΟΫΠΟΛΟΓΙΣΜΟΥ αριθ. 6ΣΤΟΝ ΓΕΝΙΚΟ ΠΡΟΫΠΟΛΟΓΙΣΜΟ 2011

ΓΕΝΙΚΗ ΚΑΤΑΣΤΑΣΗ ΕΣΟΔΩΝ

ΚΑΤΑΣΤΑΣΗ ΔΑΠΑΝΩΝ ΑΝΑ ΤΜΗΜΑΤμήμα ΙΙΙ - Επιτροπή

Έχοντας υπόψη:

- τη συνθήκη για τη λειτουργία της Ευρωπαϊκής Ένωσης, και ιδίως το άρθρο 314, σε συνδυασμό με τη συνθήκη για την ίδρυση της Ευρωπαϊκής Κοινότητας Ατομικής Ενέργειας και ιδίως το άρθρο 106α,

- τον κανονισμό (EΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων[1], και ιδίως το άρθρο 37,

- τον γενικό προϋπολογισμό της Ευρωπαϊκής Ένωσης για το οικονομικό έτος 2011 που εγκρίθηκε στις 15 Δεκεμβρίου 2010[2],

- τον διορθωτικό προϋπολογισμό αριθ. 1/2011[3], που εγκρίθηκε στις 6 Απριλίου 2011,

- τον διορθωτικό προϋπολογισμό αριθ. 2/2011[4], που εγκρίθηκε στις 5 Ιουλίου 2011,

- τον διορθωτικό προϋπολογισμό αριθ. 3/2011, που εγκρίθηκε στις 5 Ιουλίου 2011,

- τον διορθωτικό προϋπολογισμό αριθ. 4/2011, που εγκρίθηκε στις 28 Σεπτεμβρίου 2011,

- το σχέδιο διορθωτικού προϋπολογισμού αριθ. 5/2011[5], που εγκρίθηκε στις 22 Ιουνίου 2011,

Η Ευρωπαϊκή Επιτροπή υποβάλλει με το παρόν στην αρµόδια για τον προϋπολογισµό αρχή το σχέδιο διορθωτικού προϋπολογισμού αριθ. 6/2011.

ΑΛΛΑΓΕΣ ΣΤΗΝ ΚΑΤΑΣΤΑΣΗ ΕΣΟΔΩΝ ΚΑΙ ΔΑΠΑΝΩΝ ΑΝΑ ΤΜΗΜΑ

Οι αλλαγές στην κατάσταση εσόδων και δαπανών ανά τμήμα είναι διαθέσιμες στο EUR-Lex (http://eur-lex.europa.eu/budget/www/index-en.htm). Η απόδοση στην αγγλική γλώσσα των αλλαγών σ’ αυτές τις καταστάσεις επισυνάπτεται για ενημερωτικούς λόγους ως παράρτημα του προϋπολογισμού.

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγη 3

2. Εσοδα 4

2.1 Αναθεωρηση των ιδιων πόρων 4

2.2 Λοιπα Εσοδα 4

3. Ολοκληρωμένη Θαλασσια Πολιτικη 4

4. για την Ελλαδα: ΕΚΤ – Επιχειρησιακό Πρόγραμμα Διοικητικής Μεταρρυθμισης 6

5. Παλαιστίνη 6

6. Πιστώσεις πληρωμων 10

7. ΣΥΝΟΠΤΙΚΟΣ ΠΙΝΑΚΑΣ ΑΝΑ ΤΟΜΕΑ ΤΟΥ ΔΗΜΟΣΙΟΝΟΜΙΚΟΥ ΠΛΑΙΣΙΟΥ 14

1. Εισαγωγή

Το σχέδιο διορθωτικού προϋπολογισμού (ΣΔΠ) αριθ. 6 για το έτος 2011 καλύπτει τα ακόλουθα:

- τη συνήθη επικαιροποίηση των προβλέψεων εσόδων μετά την αναθεώρηση των προβλέψεων σχετικά με τους ίδιους πόρους και άλλα έσοδα,

- τη δημιουργία νέας γραμμής του προϋπολογισμού: 11 09 05 — Πρόγραμμα για τη στήριξη της περαιτέρω ανάπτυξης μιας ολοκληρωμένης θαλάσσιας πολιτικής (ΟΘΠ) με πιστώσεις αναλήψεως υποχρεώσεων ύψους 23,14 εκατ. EUR εγγεγραμμένων σε αποθεματικό, εν αναμονή της έγκρισης της νομικής βάσης. Οι εν λόγω πιστώσεις αναλήψεως υποχρεώσεων είναι προϊόν ανακατανομής από άλλες γραμμές του τομέα 2:

- ανακατανομή ποσού 60 εκατ. EUR σε πιστώσεις αναλήψεως υποχρεώσεων εντός του τομέα 4 «Η ΕΕ ως παγκόσμιος παράγων», υπέρ της θέσης του προϋπολογισμού 19 08 01 02 — Χρηματοδοτική βοήθεια της ευρωπαϊκής πολιτικής γειτονίας και εταιρικής σχέσης για την Παλαιστίνη, την ειρηνευτική διαδικασία και την UNRWA (Γραφείο Αρωγής και Έργων των ΗΕ για τους Παλαιστίνιους Πρόσφυγες στην Εγγύς Ανατολή). Το ποσό αυτό προτείνεται ως εμπροσθοβαρής χρήση πιστώσεων για την κάλυψη δαπανών το 2012.

- Ενίσχυση του άρθρου του προϋπολογισμού 04 02 20 Ευρωπαϊκό Κοινωνικό Ταμείο – Επιχειρησιακή τεχνική βοήθεια κατά 3,25 εκατ. EUR για την παροχή ειδικής εμπειρογνωσίας προς υποστήριξη του επιχειρησιακού προγράμματος για τη διοικητική μεταρρύθμιση στον τομέα της φορολογικής διοίκησης στην Ελλάδα. Ζητήθηκαν επίσης πιστώσεις πληρωμών ύψους 300 000 EUR.

- Αύξηση των πιστώσεων πληρωμών κατά 550 εκατ. EUR για την κάλυψη εκκρεμών αναγκών που απομένουν μετά τη «συνολική μεταφορά». Από το ποσό αυτό 142 εκατ. EUR θα χρησιμοποιηθεί για την αύξηση των πληρωμών στον τομέα 1α «Ανταγωνιστικότητα για την ανάπτυξη και την απασχόληση», ενώ το υπόλοιπο ποσό των 408 εκατ. EUR θα ανακατανεμηθεί στον τομέα 1β «Συνοχή για την Ανάπτυξη και την Απασχόληση».

- Μείωση προς υπόμνηση («p.m.») των πιστώσεων πληρωμών στη γραμμή 05 04 05 01 — Προγράμματα αγροτικής ανάπτυξης (50 εκατ. EUR) ώστε να ληφθεί υπόψη η τυχόν διαφορά μεταξύ προβλέψεων πληρωμών των κρατών μελών, όπως επικαιροποιήθηκαν τον Σεπτέμβριο του 2011, και κατάστασης πληρωμών που θα υποβληθεί τον Νοέμβριο του 2011. Το ποσό αυτό εγγράφεται ενδεικτικά και. αφ' ης στιγμής ληφθούν οι δηλώσεις από τα κράτη μέλη, μπορεί να επικαιροποιηθεί ώστε να καλυφθεί ένα μέρος των αναγκών του τομέα 1β «Συνοχή για την Ανάπτυξη και την Απασχόληση».

Συνοπτικά, το καθαρό αποτέλεσμα του παρόντος ΣΔΠ αριθ. 6/2011 είναι αύξηση των πιστώσεων αναλήψεως υποχρεώσεων κατά 3,25 εκατ. EUR και συνεπάγεται αύξηση των πιστώσεων πληρωμών κατά 550,3 εκατ. EUR στους τομείς 1α και 1β. Ωστόσο, λόγω των υπολοίπων ΦΠΑ και ΑΕΕ προηγουμένων ετών που πρέπει να εισπραχθούν βάσει του κανονισμού (EΚ, EΥΡΑΤΟΜ) αριθ. 1150/2000 και της αύξησης άλλων εσόδων, δηλαδή 435 εκατ. EUR από πρόστιμα, τα συνολικά έσοδα αυξάνονται κατά 1 276,9 εκατ. EUR πράγμα το οποίο συνεπάγεται μείωση των συνεισφορών των κρατών μελών βάσει του ΑΕΕ που προβλέπονται στον προϋπολογισμό για το 2011 κατά 726,6 εκατ. EUR.

2. Έσοδα

2.1 Αναθεώρηση των ιδίων πόρων

Σύμφωνα με το άρθρο 16 του κανονισμού (ΕΚ, Ευρατόμ) αριθ. 1150/2000 του Συμβουλίου, της 22ας Μαΐου 2000[6], η Επιτροπή αναθεώρησε τις προβλέψεις των ιδίων πόρων. Η αναθεώρηση αυτή αφορά κυρίως τα υπόλοιπα ΦΠΑ (φόρος προστιθέμενης αξίας) και ΑΕΕ (ακαθάριστο εθνικό εισόδημα), καθώς και τους παραδοσιακούς ίδιους πόρους.

Όσον αφορά τα υπόλοιπα των ιδίων πόρων ΦΠΑ και ΑΕΕ προηγούμενων ετών, με βάση τις διαθέσιμες πληροφορίες, η Επιτροπή προτείνει την εγγραφή ποσού – 1 814,9 εκατ. EUR. Η αύξηση αυτή αφορά τα κεφάλαια 31[7] και 32[8] των εσόδων του προϋπολογισμού.

Στο παρόν στάδιο, οι υπολογισμοί σχετικά με τα υπόλοιπα των κρατών μελών είναι ακόμα προσωρινοί, λόγω της τρέχουσας επαλήθευσης των δεδομένων για τον ΦΠΑ και το ΑΕΕ. Το γεγονός αυτό μπορεί να ωθήσει την Επιτροπή να αναθεωρήσει τα αριθμητικά στοιχεία κατά τη διάρκεια της διαδικασίας για το παρόν ΣΔΠ.

Επίσης, η Επιτροπή προτείνει τη μείωση των παραδοσιακών ιδίων πόρων (ΠΙΠ) κατά 1 200 εκατ. EUR στο κεφάλαιο 12[9] των εσόδων. Εάν νέα δεδομένα για το τελευταίο τρίμηνο του έτους επιφέρουν σημαντικές αλλαγές στην εκτίμηση αυτή, η Επιτροπή θα αναθεωρήσει τα αριθμητικά της στοιχεία κατά τη διάρκεια της διαδικασίας του προϋπολογισμού.

2.2 Λοιπά έσοδα

Λαμβανομένων υπόψη των ποσών τα οποία, στο παρόν στάδιο της χρήσης, έχουν εισπραχθεί ή ενδέχεται να εισπραχθούν, προτείνεται να αυξηθούν οι αρχικές προβλέψεις κατά καθαρό ποσό ύψους 662 εκατ. ευρώ. Οι λεπτομέρειες ανά γραμμή παρουσιάζονται στον πίνακα που ακολουθεί.

Γραμμές του προϋπολογισμού για τα έσοδα | Προϋπολογισμός 2011 | ΣΔΠ 6/2011 | Νέο ποσό |

6 6 0 1 - Άλλες εισφορές και επιστροφές χωρίς ειδικό προορισμό | 30 000 000 | 52 000 000 | 82 000 000 |

7 0 0 0 - Τόκοι λόγω καθυστερημένης εγγραφής στους λογαριασμούς των δημόσιων ταμείων των κρατών μελών | 5 000 000 | 170 000 000 | 175 000 000 |

7 0 1 - Τόκοι υπερημερίας και άλλοι τόκοι από πρόστιμα | 15 000 000 | 5 000 000 | 20 000 000 |

7 1 0 - Πρόστιμα, χρηματικές ποινές και κυρώσεις | 100 000 000 | 435 000 000 | 535 000 000 |

Σύνολο | 150 000 000 | 662 000 000 | 812 000 000 |

3. Ολοκληρωμένη Θαλάσσια Πολιτική

Η Ολοκληρωμένη Θαλάσσια Πολιτική θεσπίστηκε αρχικά τον Δεκέμβριο του 2007 μετά την υιοθέτηση από μέρους του Ευρωπαϊκού Συμβουλίου ανακοίνωσης της Επιτροπής που πρότεινε μια ειδική πολιτική για τους ωκεανούς, τις θάλασσες και τις ακτές. Κατά την πρώτη τριετία χρηματοδοτήθηκε μέσω πιλοτικών σχεδίων και προπαρασκευαστικών δράσεων. Τον Σεπτέμβριο του 2010, η Επιτροπή υπέβαλε πρόταση κανονισμού για να συνεχιστεί η χρηματοδότηση της πολιτικής έως τη λήξη του τρέχοντος δημοσιονομικού πλαισίου. Η προτεινόμενη χρηματοδότηση θα επιτρέψει στην Επιτροπή να συνεχίσει, από κοινού με τα κράτη μέλη και τους ενδιαφερόμενους φορείς, το διερευνητικό έργο που έχει ήδη ξεκινήσει μέσω πιλοτικών σχεδίων και προπαρασκευαστικών δράσεων και να αναπτύξει και να υλοποιήσει περαιτέρω τις επιλογές για την εφαρμογή της Ολοκληρωμένης Θαλάσσιας Πολιτικής σύμφωνα με τους άξονες που τέθηκαν στην εγκριθείσα από την Επιτροπή έκθεση προόδου της 15ης Οκτωβρίου 2009 την οποία υιοθέτησε το Συμβούλιο στις 16 Νοεμβρίου 2009.

Το συνολικό ποσό που είχε αρχικά προτείνει η Επιτροπή ήταν 50 εκατ. EUR, κατανεμημένο σε τρία έτη (2011-2013), που θα προερχόταν από το περιθώριο του τομέα 2. Μετά από συζητήσεις μεταξύ του Ευρωπαϊκού Κοινοβουλίου και του Συμβουλίου υπήρξε πολιτική ομοφωνία σχετικά με συνολικό κονδύλιο 40 εκατ. EUR για το πρόγραμμα και επ' αυτού επιτεύχθηκε συμφωνία στο πλαίσιο τριμερών συζητήσεων στις 4 Οκτωβρίου.

Η συμφωνία προβλέπει ότι το συνολικό αυτό κονδύλιο θα απαρτίζεται από ποσό 23,14 εκατ. EUR προερχόμενο από τον προϋπολογισμό του 2011 χωρίς να απαιτηθεί χρήση του διαθέσιμου περιθωρίου του τομέα 2, ποσό 16,66 εκατ. EUR που εγγράφηκε στο σχέδιο προϋπολογισμού και έγινε δεκτό από το Συμβούλιο κατά την ανάγνωση του προϋπολογισμού του 2012 και ένα ακόμη ποσό 200 000 EUR για την παροχή τεχνικής βοήθειας που θα εγγραφεί στον προϋπολογισμό του 2013. Συνεπώς, ο παρών διορθωτικός προϋπολογισμός προτείνει την ανακατανομή ποσού 23,14 εκατ. EUR μη χρησιμοποιηθεισών πιστώσεων από το 2011 που θα προέλθουν από τον τομέα του Κεφαλαίου 17 04 — Ασφάλεια των τροφίμων και των ζωοτροφών, υγεία και καλή μεταχείριση των ζώων και υγεία των φυτών.

Στον παρόντα διορθωτικό προϋπολογισμό η Επιτροπή προτείνει επίσης τη σύσταση νέας γραμμής του προϋπολογισμού : 11 09 05 Πρόγραμμα για τη στήριξη της περαιτέρω ανάπτυξης μιας ολοκληρωμένης θαλάσσιας πολιτικής (ΟΘΠ) με ποσό ύψους 23,14 εκατ. EUR εγγεγραμμένο σε αποθεματικό, εν αναμονή της έγκρισης της νομικής βάσης. Ταυτόχρονα, θα μειωθούν αναλόγως οι διαθέσιμες πιστώσεις αναλήψεως υποχρεώσεων στις ακόλουθες θέσεις του προϋπολογισμού στο πλαίσιο του τομέα 2:

Θέση προϋπολογισμού | Ποσό (σε εκατ. ευρώ) | Ερμηνεία |

Θέση 17 04 01 01 — Προγράμματα εξάλειψης και παρακολούθησης των ζωικών ασθενειών καθώς και παρακολούθησης της φυσικής κατάστασης των ζώων που μπορούν να παρουσιάσουν κίνδυνο για τη δημόσια υγεία που συνδέεται με εξωτερικό παράγοντα — Νέες ενέργειες | -19,81 | Μικρότερο από το αναμενόμενο κόστος για τον εμβολιασμό κατά του καταρροϊκού πυρετού των προβάτων εξαιτίας της σημαντικής υποχώρησης της εμφάνισης της ασθένειας χάρη σε επιτυχείς εκστρατείες εμβολιασμού καθώς και χάρη στην στροφή ορισμένων κρατών μελών σε προαιρετικά προγράμματα χρηματοδοτούμενα από αγρότες. Επίσης, υπήρξε μείωση στον αριθμό περιστατικών σπογγώδους εγκεφαλοπάθειας των βοοειδών (BSE). Συνεπώς, οι μη χρησιμοποιηθείσες πιστώσεις μπορούν να καταστούν διαθέσιμες. |

17 04 02 01 Λοιπές ενέργειες στον κτηνιατρικό τομέα, στον τομέα της προστασίας των ζώων και της δημόσιας υγείας — Νέες ενέργειες | -3,33 | Τα κεφάλαια που διατίθενται για την αγορά εμβολίων έκτακτης ανάγκης στον κτηνιατρικό τομέα δεν θα διατεθούν πλήρως για αναλήψεις υποχρεώσεων το 2011 διότι δεν υπήρξαν νέα κρούσματα ασθένειας ζώων Συνεπώς, οι μη χρησιμοποιηθείσες πιστώσεις μπορούν να καταστούν διαθέσιμες. |

Σύνολο | 23,14 |

4. για την Ελλάδα: ΕΚΤ – Επιχειρησιακό Πρόγραμμα Διοικητικής Μεταρρύθμισης

Η διοικητική μεταρρύθμιση στην Ελλάδα είναι καθοριστικής σημασίας για τη στήριξη της επιτυχούς εφαρμογής της πολιτικής συνοχής μέσω των διαρθρωτικών ταμείων. Το Επιχειρησιακό Πρόγραμμα Διοικητικής Μεταρρύθμισης (CCI : 2007GR05UPO003), ως μέρος του Ευρωπαϊκού Κοινωνικού Ταμείου, αποσκοπεί στην εισαγωγή μεταρρυθμίσεων στη δημόσια διοίκηση της χώρας που θα βελτιώσουν συγκεκριμένες σημαντικές λειτουργίες του ελληνικού κράτους, καθώς και τη δημόσια διαχείριση και την αποδοτικότητα του δημοσιοϋπαλληλικού τομέα, πράγμα το οποίο θα επενεργήσει θετικά και στην επίτευξη των στόχων της πολιτικής συνοχής. Υπάρχουν ιδιαίτερα επείγουσες ανάγκες που πρέπει να καλυφθούν στον τομέα της φορολογικής διοίκησης λόγω της σημασίας της για τα δημόσια οικονομικά.

Η Επιτροπή προτείνει να χρησιμοποιήσει τεχνική βοήθεια για να κινητοποιηθεί ειδική εμπειρογνωσία στον τομέα της φορολογικής διοίκησης στην Ελλάδα μέσω ειδικής σύμβασης με το Διεθνές Νομισματικό Ταμείο και να αξιοποιηθεί η ειδική εμπειρογνωσία του ΔΝΤ και άλλων κρατών μελών της ΕΕ για τον σκοπό αυτόν. Οι προτεινόμενες δραστηριότητες είναι επιλέξιμες για τεχνική βοήθεια του ΕΚΤ, λόγω του ότι στηρίζουν άμεσα την εφαρμογή επιχειρησιακού προγράμματος του ΕΚΤ στο εν λόγω κράτος μέλος και του ότι η δράση είναι καλύτερο να υλοποιηθεί επειγόντως μέσω του μέτρου αυτού. Η σύμβαση θα υπογραφεί το 2011 και θα αιτιολογεί την ανάγκη για πιστώσεις αναλήψεως υποχρεώσεων (3,25 εκατ. EUR). Οι ζητούμενες πιστώσεις πληρωμών (300 000 EUR) θα καλύψουν αρχικές συμβατικές υποχρεώσεις.

5. Παλαιστίνη

Από την ανάλυση των αναγκών για πιστώσεις αναλήψεως υποχρεώσεων έως τα τέλη του έτους προέκυψε ότι υπάρχει διαθέσιμο ποσό 60,4 εκατ. EUR στον τομέα 4 «Η ΕΕ ως παγκόσμιος παράγων». Προτείνεται η ανακατανομή του ποσού αυτού υπέρ της θέσης του προϋπολογισμού 19 08 01 02 — Ευρωπαϊκός μηχανισμός γειτονίας και εταιρικής σχέσης, χρηματοδοτική συνδρομή στην Παλαιστίνη, στην ειρηνευτική διαδικασία και στην UNRWA (Γραφείο Αρωγής και Έργων των ΗΕ για τους Παλαιστίνιους Πρόσφυγες στην Εγγύς Ανατολή).

Το ποσό των 60,4 εκατ. EUR σε αναλήψεις υποχρεώσεων προέρχεται από τις εξής πηγές:

- 51,4 εκατ. EUR που αντιστοιχούν στην ακυρωθείσα μακροοικονομική χρηματοδοτική συνδρομή (ΜΧΣ) προς το Κοσσυφοπέδιο. Βασική προϋπόθεση για την ΜΧΣ ήταν η τήρηση των διατάξεων της συμφωνίας 18μηνης Stand-By (SBA) με το Διεθνές Νομισματικό Ταμείο, την οποία είχε εγκρίνει το Διοικητικό Συμβούλιο του ΔΝΤ στις 21 Ιουλίου 2010. Το πρόγραμμα που στήριζε η SBA είχε διαμορφωθεί γύρω από (i) τη συγκράτηση των τρεχουσών δαπανών, (ii) τα αυξημένα έσοδα και εισπράξεις από ιδιωτικοποιήσεις, και (iii) την ενίσχυση των καταθέσεων του κράτους στην κεντρική τράπεζα με σκοπό τη δημιουργία αποθεμάτων για την αντιμετώπιση δημοσιονομικών και χρηματοοικονομικών απρόβλεπτων καταστάσεων. Ο προϋπολογισμός του 2011 που ψηφίσθηκε από το νέο κοινοβούλιο την άνοιξη του 2011 απέκλινε από τον συμφωνηθέντα στο πλαίσιο της SBA προϋπολογισμό, ιδίως λόγω της συμπερίληψης μεγάλων αυξήσεων των αποδοχών των δημοσίων υπαλλήλων. Εξαιτίας αυτού, η βασική προϋπόθεση για την χορήγηση μακροοικονομικής χρηματοδοτικής συνδρομής δεν εκπληρώθηκε.

- 6,3 εκατ. EUR μπορούν να διατεθούν μετά την μονομερή ακύρωση προσκλήσεων υποβολής προτάσεων υπό εξέλιξη, από τις ΗΠΑ και τον Καναδά με αποτέλεσμα τον σχηματισμό πλεονάσματος στη γραμμή του προϋπολογισμού 15 02 03 - Συνεργασία με τρίτες χώρες στον τομέα της εκπαίδευσης και της επαγγελματικής κατάρτισης.

- Ορισμένα μικρότερα ποσά από πλεονασματικές πιστώσεις προερχόμενα από διάφορες άλλες γραμμές του προϋπολογισμού και οφειλόμενα π.χ. σε συναλλαγματικές διακυμάνσεις μεταξύ EUR και USD, τα οποία είχαν επίπτωση στη συνεισφορά της ΕΕ σε διεθνείς οργανισμούς και πολυμερείς συμφωνίες. ή σε απρόβλεπτες καθυστερήσεις στην έγκριση διεθνών συμφωνιών επί βασικών προϊόντων.

Ακολουθεί πλήρης πίνακας των προτεινόμενων ανακατανομών:

Γραμμή προϋπολογισμού | Δεσµεύσεις (EUR) |

01 03 02 — Μακροοικονομική Χρηματοδοτική Συνδρομή | -51 400 000 |

05 06 01 — Διεθνείς συμφωνίες στο γεωργικό τομέα | -75 977 |

07 11 01 — Συνεισφορά σε πολυμερείς και διεθνείς συμφωνίες για το κλίμα | -174 118 |

14 03 03 — Προσχώρηση σε διεθνείς οργανισμούς στον τομέα των τελωνείων και της φορολογίας | -129 471 |

15 02 03 — Συνεργασία με τρίτες χώρες στον τομέα της εκπαίδευσης και της επαγγελματικής κατάρτισης | -6 326 400 |

21 07 03 — Συμφωνία με την Οργάνωση για τη Διατροφή και τη Γεωργία (FAO) και άλλους φορείς των Ηνωμένων Εθνών | -305 000 |

21 07 04 — Συμφωνίες περί βασικών προϊόντων | -2 027 164 |

19 08 01 02 — Χρηματοδοτική βοήθεια της ευρωπαϊκής πολιτικής γειτονίας και εταιρικής σχέσης για την Παλαιστίνη, την ειρηνευτική διαδικασία και την UNRWA | +60 438 130 |

Η Επιτροπή προτείνει την ανακατανομή των ποσών αυτών για την αντιμετώπιση των αμεσότερων αναγκών της Παλαιστινιακής Αρχής και της UNRWA. Μολονότι τα επιπρόσθετα κονδύλια θα παραμείνουν δεσμευμένα βάσει του προϋπολογισμού του 2011, προορίζονται να συμβάλουν στην ενωσιακή συνδρομή που προβλέπεται για το 2012 και θα ευθυγραμμίζονται στενά με τα σχέδια δράσης για το 2012. Με την επίσπευση ενός αξιόλογου μέρους της ενίσχυσης του 2012, η Επιτροπή προσπαθεί να πλησιάσει το επίπεδο των πιστώσεων που είναι διαθέσιμες στην πράξη το 2012 στο πλαίσιο της θέσης 19 08 01 02 σε εκείνο που ήταν αρχικά διαθέσιμο το 2011 (300 εκατ. EUR). Επιπλέον, μια πρώιμη και έγκαιρη ενίσχυση της χρηματοδότησης μπορεί να επενεργήσει ως κίνητρο σε άλλους δωρητές ώστε να καταστήσουν ενωρίτερα διαθέσιμα τα ποσά για τα οποία έχουν δεσμευθεί.

Από τα 60,4 εκατ. EUR που προτείνονται προς ανακατανομή, 45 εκατ. EUR πρέπει να χορηγηθούν στον μηχανισμό PEGASE για τη στήριξη της παλαιστινιακής δημόσιας διοίκησης και υπηρεσιών, ιδίως στους τομείς της εκπαίδευσης, της υγείας και των κοινωνικών παροχών. Το 2011, τα συνολικά έσοδα της Παλαιστινιακής Αρχής αποδείχθηκαν ανεπαρκή, εν μέρει εξαιτίας της έλλειψης διεθνούς βοήθειας, πράγμα το οποίο υπέσκαψε τόσο τη σταθερότητα του κράτους όσο και τον βιοπορισμό χιλιάδων ατόμων. Το αίτημα επίσπευσης της συνεισφοράς του 2012 πλαισιώνεται και από πολιτικές προσπάθειες σε υψηλό επίπεδο για την παρότρυνση άλλων δωρητών και την άρση των φραγμών πρόσβασης της Παλαιστινιακής Αρχής σε άλλες νόμιμες πηγές εσόδων, όπως οι τελωνειακοί δασμοί, με την προώθηση πολιτικής (ιδίως έναντι του Ισραήλ) χαλάρωσης των μέτρων αποκλεισμού της λωρίδας της Γάζας και των περιορισμών (υλικών προς την λωρίδα της Γάζας, εμπορικών συναλλαγών στη Δυτική Όχθη κλπ).

Τα υπόλοιπα 15,4 εκατ. EUR προτείνεται να διατεθούν για την UNRWA. Ο προϋπολογισμός της UNRWA αντιμετωπίζει πολλαπλές προκλήσεις (δημογραφική αύξηση, πληθωρισμός, αύξηση τιμών τροφίμων και ενέργειας, αύξηση μισθολογικού κόστους λόγω του ότι οι χώρες υποδοχής αυξάνουν τους μισθούς των δημοσίων υπαλλήλων και μείωση των συνεισφορών των δωρητών λόγω της χρηματοπιστωτικής κρίσης. Η UNRWA προβλέπει έλλειψη κεφαλαίων και ενδέχεται να μην είναι σε θέση να ανταποκριθεί στις υποχρεώσεις της για το πρώτο τρίμηνο του 2012. Αυτό σημαίνει ότι δεν θα έχει τα απαιτούμενα κεφάλαια για την κάλυψη έστω των πλέον στοιχειωδών υπηρεσιών (εκπαίδευση, υγεία) στα τέλη του 2011 και τις αρχές του 2012. Μια εσπευσμένη χορηγία ύψους 15,4 εκατ. EUR, από κοινού με τις πιστώσεις που ζητούνται στο σχέδιο προϋπολογισμού του 2012, θα συμβάλει στην κάλυψη του ελλείμματος κονδυλίων της UNRWA και στη στήριξη της συνέχισης της παροχής βασικών δημόσιων υπηρεσιών στους Παλαιστίνιους πρόσφυγες, ενώ θα αποτελέσει και πολιτικό μοχλό στις εντατικότερες προσπάθειες της υπηρεσίας για συγκέντρωση πόρων από άλλους δωρητές, ιδίως αραβικές χώρες.

6. Πιστώσεις πληρωμών

Τον Σεπτέμβριο, όλες οι υπηρεσίες της Επιτροπής κλήθηκαν να επικαιροποιήσουν τις προβλέψεις για τις ανάγκες τους έως τα τέλη του 2011 και να υποβάλουν τα αιτήματά τους για προσαρμογή των πιστώσεων πληρωμών. Τα αναθεωρημένα στοιχεία συνιστούν τη βάση της λεγόμενης συνολικής μεταφοράς (DEC 34/2011).

Κατά την προπαρασκευή της συνολικής μεταφοράς για το 2011, η Επιτροπή προσπάθησε να αντιστοιχίσει τις αυξημένες ανάγκες για πιστώσεις πληρωμών σε ορισμένες γραμμές του προϋπολογισμού με ποσά από άλλες γραμμές που θα έμεναν, διαφορετικά, αχρησιμοποίητες, με σκοπό την πλήρη εκτέλεσή τους.

Η πρόταση αφορά ποσό 719,2 εκατ. EUR, που αντιστοιχεί σε περίπου 0,6 % του συνόλου των εγκεκριμένων πληρωμών στον προϋπολογισμό του 2011. Συνολικά, πρόκειται για 103 γραμμές του προϋπολογισμού (57 για ενίσχυση και 46 για αναλήψεις), σε σύγκριση με 95 γραμμές του προϋπολογισμού (51 για ενίσχυση και 44 για αναλήψεις) που περιλαμβάνονται στη συνολική μεταφορά η οποία υποβλήθηκε στο τέλος του 2010.

Ωστόσο, δεν ήταν δυνατόν να ικανοποιηθούν όλα τα αιτήματα αύξησης πληρωμών. Το συνολικό ποσό που εκκρεμεί ανέρχεται σε 1 142 εκατ. EUR και καλύπτει τέσσερεις γραμμές του προϋπολογισμού, ως εξής :

Γραμμή προϋπολογισμού | Πληρωμές (σε εκατ. EUR) |

04 02 17 — Ευρωπαϊκό Κοινωνικό Ταμείο (ΕΚΤ) — Σύγκλιση | 700 |

04 02 19 — Ευρωπαϊκό Κοινωνικό Ταμείο (ΕΚΤ) — Περιφερειακή ανταγωνιστικότητα | 300 |

08 04 01 — Συνεργασία — Νανοεπιστήμες, νανοτεχνολογίες, υλικά και νέες τεχνολογίες παραγωγής | 82 |

09 04 01 01 — Στήριξη της συνεργασίας στην έρευνα στον τομέα των τεχνολογιών των πληροφοριών και επικοινωνιών (ΤΠΕ — Συνεργασία) | 60 |

Σύνολο | 1 142 |

Στην τρέχουσα φάση, προτείνεται αύξηση των πιστώσεων πληρωμών κατά 550 εκατ. EUR για την κάλυψη μέρους των επιπρόσθετων αυτών αναγκών. Η Επιτροπή προτίθεται να εκμεταλλευτεί όλα τα δημοσιονομικά μέσα που έχει στη διάθεσή της έως τα τέλη του έτους για να καλύψει εκκρεμούσες ανάγκες μέσω μεταφορών εντός του πλαισίου του εγκεκριμένου προϋπολογισμού, ούτως ώστε να ελαχιστοποιηθεί το ενδεχόμενο αιτημάτων για νέες πιστώσεις.

Με βάση τις διαφορές μεταξύ προβλέψεων και τελικών δηλώσεων των κρατών μελών, που έχουν παρατηρηθεί στο παρελθόν, το υπόλοιπο των 592 εκατ. EUR θα μπορούσε να καλυφθεί με εσωτερικές ανακατανομές. Προτείνεται να εγγραφεί ήδη προς υπόμνηση ποσό («p.m.») στον παρόντα διορθωτικό προϋπολογισμό, στη γραμμή 05 04 05 01 Προγράμματα αγροτικής ανάπτυξης. Τα τελικά αιτήματα των κρατών μελών για πληρωμές στο πλαίσιο της γραμμής αυτής θα γίνουν γνωστά μόλις στις 10 Νοεμβρίου και, στη βάση αυτή, η Επιτροπή θα επιβεβαιώσει το τελικό ποσό των πληρωμών που θα ανακατανεμηθούν υπέρ των ακάλυπτων αναγκών για το Ευρωπαϊκό Κοινωνικό Ταμείο (ΕΚΤ) και θα μεριμνήσει για την βέλτιστη αντιστοίχιση μεταξύ διαθεσιμότητας και αναγκών.

Στις ενότητες που ακολουθούν αιτιολογούνται οι προτεινόμενες τροποποιήσεις του ύψους των πιστώσεων πληρωμών για τις υπόψη γραμμές του προϋπολογισμού.

Αύξηση: 04 02 17 - Ευρωπαϊκό Κοινωνικό Ταμείο (ΕΚΤ) – Σύγκλιση (+ 204 εκατ. EUR)

Οι υψηλότερες από τις αναμενόμενες ανάγκες πληρωμών οφείλονται κατά κύριο λόγο στο γεγονός ότι ορισμένες από τις πληρωμές που προβλέπονταν αρχικά για το 2010, πραγματοποιήθηκαν το 2011. Αφορούσαν κυρίως μια σειρά επιχειρησιακών προγραμμάτων στην Ισπανία και την Πολωνία για τα οποία οι πληρωμές διακόπηκαν το 2010 εξαιτίας παρατυπιών που εντόπισαν ελεγκτές στα συστήματα διαχείρισης και ελέγχου. Η εκτέλεση σχεδίων δράσης στο επίπεδο των σχετικών περιφερειών επέτρεψε την άρση της διακοπή το 2011 με επακόλουθο την επιστροφή σημαντικών ποσών δαπανών. Στα τέλη Σεπτεμβρίου, η εκτέλεση υπερέβαινε το 87 % των διαθέσιμων πιστώσεων και απαιτήθηκαν επιπρόσθετες πληρωμές για την κάλυψη αναγκών πριν από τα τέλη του έτους.

Αύξηση: 04 02 19 - Ευρωπαϊκό Κοινωνικό Ταμείο (ΕΚΤ) – Περιφερειακή ανταγωνιστικότητα και απασχόληση (+ 204 εκατ. EUR)

Οι εκτιμώμενες ανάγκες σε πληρωμές στην εν λόγω γραμμή αναθεωρήθηκαν προς τα πάνω μετά την τελευταία ανάλυση από μέρους της Επιτροπής της εκτέλεσης του προϋπολογισμού σε σχέση με το Ευρωπαϊκό Κοινωνικό Ταμείο. Από την ανάλυση, με βάση τις πληροφορίες που διαβίβασαν μεμονωμένα τα κράτη μέλη, προκύπτει ότι τα επιχειρησιακά προγράμματα προχωρούν με ταχύ ρυθμό και ότι οι αξιώσεις πληρωμών που αναμένεται να ληφθούν από κράτη μέλη πριν από τα τέλη του έτους υπερβαίνουν κατά πολύ τις διαθέσιμες πιστώσεις. Στα τέλη Σεπτεμβρίου, η εκτέλεση του προϋπολογισμού βρισκόταν ήδη στο 86% των διαθέσιμων πιστώσεων. Την ίδια εποχή το περασμένο έτος, η εκτέλεση ανερχόταν μόνον στο 35% του αποτελέσματος στα τέλη του έτους.

Αύξηση: 08 04 01 Συνεργασία – Νανοεπιστήμες, νανοτεχνολογίες, υλικά και νέες τεχνολογίες παραγωγής (+ 82 εκατ. EUR)

Διάφοροι παράγοντες δικαιολογούν το αίτημα αύξησης των πιστώσεων πληρωμών:

1) Κατά τη διάρκεια του 2011, η διαχείριση καθόρισε νέες προτεραιότητες σε σχέση με την οριστικοποίηση συμβάσεων από τις εξής προσκλήσεις υποβολής προτάσεων του 2011: ΙΑΠΩΝΙΑ -ΕΕ, EΕ-Ρωσία και ΣΔΙΤ (Συμπράξεις Δημόσιου/Ιδιωτικού Τομέα). Επισημαίνεται ότι οι προσκλήσεις υποβολής προτάσεων για συμβάσεις ΕΕ-Ιαπωνία και ΕΕ-Ρωσία πρέπει να αρχίσουν το 2011 ώστε να εξασφαλιστεί παραλληλισμός με έργα που χρηματοδοτούνται από τις δύο αυτές χώρες. Όσον αφορά την πρόσκληση υποβολής προτάσεων 2011-ΣΔΙΤ, αυτή εντάσσεται στη δέσμη οικονομικών κινήτρων. Συνεπώς είναι σημαντικό οι συμβάσεις αυτές να αρχίσουν να εφαρμόζονται ήδη το 2011. Αυτό απαιτεί την πληρωμή των αντίστοιχων επιπρόσθετων προκαταβολών που ανέρχονται σε 35 εκατ. EUR περίπου.

2) Η απλούστευση των διαδικασιών και η ποιότητα των εφαρμογών για ενδιάμεσες πληρωμές οδήγησαν σε πολύ μεγάλη επιτάχυνση της ανάλωσης πληρωμών, που έφερε το ύψος των αξιώσεων πληρωμής για το 7ο Πρόγραμμα Πλαίσιο (7ο ΠΠ) σε κανονικό ρυθμό το τελευταίο τρίμηνο του 2010. Εξαιτίας της έλλειψης πιστώσεων πληρωμών στα τέλη του 2010, ορισμένες προκαταβολές και ενδιάμεσες πληρωμές, συνολικού ύψους 80 εκατ. EUR, αναβλήθηκαν έως το 2011. Η κατάσταση αυτή συνεχίσθηκε το 2011 και οδήγησε σε αύξηση των αναγκών κατά περίπου 25 εκατ. EUR.

Το συνολικό αποτέλεσμα είναι ότι η γραμμή του προϋπολογισμού πρέπει να ενισχυθεί με 138,3 εκατ. EUR σε πιστώσεις πληρωμών. Στη συνολική μεταφορά εμφανίζεται αύξηση κατά 56,3 εκατ. EUR. Το υπόλοιπο, που ζητείται με το ΣΔΠ 6/2011, ανέρχεται σε 82 εκατ. EUR.

Αύξηση: 09 04 01 01 Στήριξη της συνεργασίας στην έρευνα στον τομέα των τεχνολογιών των πληροφοριών και επικοινωνιών (ΤΠΕ — Συνεργασία) (+ 60 εκατ. EUR)

Η τρέχουσα πρόοδος στις διαπραγματεύσεις για σχέδια συνεργασίας ΤΠΕ του 7ου ΠΠ θα απαιτήσει περισσότερες πληρωμές προχρηματοδότησης από ό,τι αναμενόταν αρχικά για σχέδια που προγραμματίζεται να αρχίσουν μεταξύ Σεπτεμβρίου και Δεκεμβρίου 2011. Συγκεκριμένα, αναμένεται η διεκπεραίωση 173 πληρωμών προχρηματοδότησης στο πλαίσιο της 7ης πρόσκλησης, και 289 αξιώσεων καταβολής κόστους για σχέδια που είχαν επιλεγεί σε προηγούμενους διαγωνισμούς πριν από τα τέλη του έτους. Λόγω της προόδου που σημειώνεται στις διαπραγματεύσεις στο πλαίσιο της 7ης πρόσκλησης, οι πιστώσεις που απαιτούνται για τις πράξεις αυτές είναι μεγαλύτερες από το ποσό που είναι διαθέσιμο επί του παρόντος στον προϋπολογισμό. Η αύξηση που παρουσιάζεται στο πλαίσιο της Συνολικής Μεταφοράς ανέρχεται σε 46 εκατ. EUR, με αποτέλεσμα να απομένει ποσό 60 εκατ. EUR, το οποίο ζητείται στο ΣΔΠ 6/2011.

Μείωση: 05 04 05 01 Προγράμματα αγροτικής ανάπτυξης (p.m.)

Οι τελικές πληρωμές που πρέπει να γίνουν στον προϋπολογισμό του 2011 βάσει των προγραμμάτων αγροτικής ανάπτυξης σχετίζονται με τις δηλώσεις δαπανών των κρατών μελών για το 3ο τρίμηνο, οι οποίες πρέπει να διαβιβαστούν στην Επιτροπή έως τις 10 Νοεμβρίου. Οι αναθεωρημένες προβλέψεις που ζήτησε η Επιτροπή από τα κράτη μέλη και τις οποίες έλαβε στις αρχές Σεπτεμβρίου, δείχνουν ότι οι πιστώσεις πληρωμών που είναι διαθέσιμες για τα Προγράμματα αγροτικής ανάπτυξης 2007-2013 πρέπει να χρησιμοποιηθούν εξ ολοκλήρου. Ωστόσο, ενδέχεται και πάλι να υπάρχουν διαφορές ανάμεσα σε αυτές τις αναθεωρημένες προβλέψεις του Σεπτεμβρίου και στα ποσά που πρέπει να επιστραφούν σε σχέση με τις τελικές δηλώσεις δαπανών για το 3ο τρίμηνο. Πράγματι, την τελευταία τριετία , οι προβλέψεις έτειναν να υπερβαίνουν τις δηλώσεις κατά ένα σημαντικό ποσό. Μολονότι οι τρέχουσες ενδείξεις από τα κράτη μέλη δείχνουν πλήρη αξιοποίηση των διαθέσιμων πιστώσεων πληρωμών, η Επιτροπή, βασιζόμενη στην πρότερη πείρα της, υποθέτει ότι ενδέχεται να είναι δυνατή η μείωση των πιστώσεων πληρωμών σε αυτή τη γραμμή του προϋπολογισμού. Η Επιτροπή θα είναι σε θέση να οριστικοποιήσει το εν λόγω ποσό αφού τα κράτη μέλη διαβιβάσουν τις δηλώσεις δαπανών τους έως τις 10 Νοεμβρίου.

7. ΣΥΝΟΠΤΙΚΟΣ ΠΙΝΑΚΑΣ ΑΝΑ ΤΟΜΕΑ ΤΟΥ ΔΗΜΟΣΙΟΝΟΜΙΚΟΥ ΠΛΑΙΣΙΟΥ

Δημοσιονομικό πλαίσιο Τομέας/υποτομέας | Δημοσιονομικό πλαίσιο 2011 | Προϋπολογισμός 2011 (περιλ. των ΔΠ 1-4 και του ΣΔΠ 5) | ΣΔΠ 6/2011 | Προϋπολογισμός 2011 (περιλ. των ΔΠ 1-4 και των ΣΔΠ 5-6/2011) |

|ΠΑΥ |ΠΠ |ΠΑΥ |ΠΠ |ΠΑΥ |ΠΠ |ΠΑΥ |ΠΠ | | 1. ΒΙΩΣΙΜΗ ΑΝΑΠΤΥΞΗ | | | | | | | | | | 1α. Ανταγωνιστικότητα για την ανάπτυξη και απασχόληση |12 987 000 000 | |13 520 566 270 |11 381 944 758 | |142 000 000 |13 520 566 270 |11 523 944 758 | |1β. Συνοχή για την ανάπτυξη και απασχόληση |50 987 000 000 | |50 980 593 784 |41 652 094 626 |3 250 000 |408 300 000 |50 983 843 784 |42 060 394 626 | | Σύνολο | 63 974 000 000 | |64 501 160 054 |53 034 039 384 | 3 250 000 | 550 300 000 |64 504 410 054 | 53 584 339 384 | | Περιθώριο[10]

| | |-27 160 054 | | | |-30 410 054 | | | 2. ΔΙΑΤΗΡΗΣΗ ΚΑΙ ΔΙΑΧΕΙΡΙΣΗ ΤΩΝ ΦΥΣΙΚΩΝ ΠΟΡΩΝ | | | | | | | | | | Εκ των οποίων δαπάνες σχετικές με την αγορά και άμεσες ενισχύσεις |47 617 000 000 | |42 891 201 900 |42 788 499 841 | -23 140 000 | |42 868 061 900 |42 788 499 841 | | Σύνολο | 59 688 000 000 | |58 659 248 389 |56 378 918 184 | | |58 659 248 389 |56 378 918 184 | | Περιθώριο | | |1 028 751 611 | | | |1 028 751 611 | | | 3. ΙΘΑΓΕΝΕΙΑ, ΕΛΕΥΘΕΡΙΑ, ΑΣΦΑΛΕΙΑ ΚΑΙ ΔΙΚΑΙΟΣΥΝΗ | | | | | | | | | | 3α. Ελευθερία, Ασφάλεια και Δικαιοσύνη |1 206 000 000 | |1 180 030 263 |857 199 845 | | |1 180 030 263 |857 199 845 | |3β. Ιθαγένεια |683 000 000 | |879 831 486 |842 903 486 | | |879 831 486 |842 903 486 | | Σύνολο | 1 889 000 000 | |2 059 861 749 |1 700 103 331 | | |2 059 861 749 |1 700 103 331 | | Περιθώριο[11]

| | |26 072 737 | | | |26 072 737 | | | 4. Η ΕΕ ΩΣ ΠΑΓΚΟΣΜΙΟΣ ΠΑΡΑΓΩΝ[12]

|8 430 000 000 | | 8 759 300 431 |7 242 528 574 | | | 8 759 300 431 |7 242 528 574 | | Περιθώριο | | | -70 439 377 | | | | -70 439 377 | | | 5. ΔΙΟΙΚΗΣΗ[13]

|8 144 000 000 | |8 172 839 289 |8 171 544 289 | | |8 172 839 289 |8 171 544 289 | | Περιθώριο | | | 53 160 711 | | | | 53 160 711 | | | ΣΥΝΟΛΟ | 142 125 000 000 |133 440 000 000 |142.152.409.912 |126.527.133.762 |3 250 000 | 550 300 000 | 142 155 659 912 | 127 077 433 762 | | Περιθώριο | | |1 115 385 628 | 7 094 866 238 | | |1 112 135 628 | 6 544 566 238 | |

[1] ΕΕ L 248 της 16.9.2002, σ. 1.

[2] ΕΕ L 68 της 15.03.2011, σ. 1.

[3] ΕΕ L 172 της 30.06.2011, σ. 1.

[4] ΕΕ L 213 της 19.05.2011, σ. 1.

[5] COM (2011) 374 τελικό.

[6] ΕΕ L 130 της 31.05.2000, σ. 1.

[7] Υπόλοιπα και προσαρμογές υπολοίπων βάσει του ΦΠΑ σχετικά με τα προηγούμενα οικονομικά έτη ως αποτέλεσμα της εφαρμογής του άρθρου 10 παράγραφοι 4, 5 και 8 του κανονισμού (ΕΚ, ΕΥΡΑΤΟΜ) αριθ. 1150/2000.

[8] Υπόλοιπα και προσαρμογές υπολοίπων βάσει του ακαθάριστου εθνικού εισοδήματος/προϊόντος για τα προηγούμενα οικονομικά έτη ως αποτέλεσμα της εφαρμογής του άρθρου 10 παράγραφοι 6 έως 8 του κανονισμού (ΕΚ, ΕΥΡΑΤΟΜ) αριθ. 1150/2000.

[9] Δασμοί και άλλες εισφορές που αναφέρονται στο άρθρο 2 παράγραφος 1 στοιχείο α) της απόφασης 2007/436/ΕΚ.

[10] Το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) δεν περιλαμβάνεται στον υπολογισμό του περιθωρίου στο πλαίσιο του τομέα 1α (500 εκατ. EUR). Τα 34 εκατ. EUR που υπερβαίνουν το ανώτατο όριο χρηματοδοτούνται από την κινητοποίηση του μέσου ευελιξίας.

[11] Το ποσό του Ταμείου Αλληλεγγύης της Ευρωπαϊκής Ένωσης εγγράφεται επιπλέον των αντίστοιχων τομέων, όπως προβλέπεται στη διοργανική συμφωνία της 17ης Μαΐου 2006 (ΕΕ C 139 της 14.6.2006)

[12] Το περιθώριο 2011 για τον τομέα 4 δεν λαμβάνει υπόψη τις πιστώσεις που αφορούν το αποθεματικό έκτακτης βοήθειας (253,9 εκατ. EUR). Τα 71 εκατ. EUR που υπερβαίνουν το ανώτατο όριο χρηματοδοτούνται από την κινητοποίηση του μέσου ευελιξίας.

[13] Για τον υπολογισμό του περιθωρίου κάτω από το ανώτατο όριο του τομέα 5, λαμβάνεται υπόψη η υποσημείωση (1) του δημοσιονομικού πλαισίου 2007-2013 για ποσό 82 εκατ. EUR για τις εισφορές του προσωπικού στο συνταξιοδοτικό καθεστώς.